Gelandangan diberi makanan percuma, kit kebersihan
KOTA BHARU: Nasib gelandangan di sekitar Kota Bharu mendapat perhatian badan
bukan kerajaan (NGO) apabila mereka diziarahi dan diberikan makanan percuma
serta barangan keperluan ketika Perintah Kawalan Pergerakan (PKP). Pengerusi Misi Kemanusiaan Gelandangan
Dr Johari Yap berkata, seramai 30 gelandangan yang ada berdekatan Masjid
Muhammadi dan Pasar Siti Khadijah menjadi perhatian berikutan kesukaran mereka
mempunyai tempat tinggal dan makan. “Misi Kemanusiaan Gelandangan
merupakan program anjuran Yayasan Kaseh Kanser & Kronik (YKKK) dengan
kerjasama Volunteer I Care, Persatuan Cina Muslim Malaysia (MACMA) Cawangan
Kelantan dan Persatuan Orang Kota Bharu (POKB) dalam membantu golongan kurang
bernasib baik ini. “Kami terpanggil untuk membantu menyelesaikan
masalah jangka pendek bagi golongan gelandangan ini dengan membekalkan makanan
seperti nasi lemak, roti dan biskut serta minuman memandangkan tidak banyak
kedai makan yang beroperasi ketika PKP ini,” katanya kepada pemberita di
sini semalam. Johari berkata, pihaknya juga turut
menyediakan kit kebersihan seperti tuala mandi, sabun, berus gigi dan ubat gigi
sumbangan sebuah pasar raya kepada gelandangan yang turut terdedah dengan
jangkitan wabak Covid-19. Mengulas lanjut Johari berkata, antara
barangan lain yang disumbangkan daripada NGO terbabit ialah selimut, penutup
mulut dan hidung, cecair pembasmi kuman serta pakaian terpakai sebagai
persalinan golongan gelandangan ini. “Sebelum disampaikan sumbangan
tersebut, setiap golongan gelandangan ini akan diberi penerangan mengenai
bahaya wabak Covid-19, malah digalakkan untuk menjaga kebersihan diri seperti
kerap mencuci tangan serta mengamalkan penjarakan sosial. “Ini kerana, mereka tidak
mempunyai telefon bimbit, tidak menonton televisyen dan mungkin juga tidak
membaca surat khabar, jadi kebanyakan daripada mereka tidak sedar betapa
bahayanya wabak Covid-19 ini jika dijangkiti, lebih-lebih lagi bagi mereka yang
berusia. Kebanyakan mereka berumur antara 40 tahun hingga 70 tahun,”
katanya. Johari berkata, bagi menyelesaikan
masalah jangka panjang pula, gelandangan berminat akan ditempatkan di
penempatan sementara sehingga tamat PKP, kecuali mereka yang mempunyai masalah
mental atau terbabit dengan penyalahgunaan dadah. Katanya, mereka yang layak boleh dimasukkan
ke Rumah Seri Kenangan di Pengkalan Chepa dengan kerjasama Jabatan Kebajikan
Masyarakat (JKM), namun ada juga yang mahu kekal tinggal sebagai gelandangan
kerana tidak mahu terikat atau dikongkong.

“Bagi
gelandangan yang masih belia pula mereka ditawarkan duduk di Min House Camp
Kubang Kerian dan disediakan pekerjaan dalam bidang pertanian di situ,”
katanya. – BERNAMA



 
See author's posts
